THAI จัดพิธีตัดริ้บบิ้นเที่ยวบินปฐมฤกษ์สู่เซนได
THAI จัดพิธีตัดริ้บบิ้นเที่ยวบินปฐมฤกษ์สู่เซนได ประเทศญี่ปุ่น ณ ท่าอากาศยานสุวรรณภูมิ ในวันนี้ (29 ต.ค.2562) 
30 ต.ค. 2562

บริษัท การบินไทย จำกัด (มหาชน) หรือ THAI จัดพิธีตัดริ้บบิ้นเที่ยวบินปฐมฤกษ์ พร้อมเริ่มให้บริการบินตรงสู่เซนได ประเทศญี่ปุ่น ในเที่ยวบินที่ ทีจี 626 เส้นทางกรุงเทพฯ – เซนได ซึ่งให้บริการ 3 เที่ยวบินต่อสัปดาห์ ในวันอังคาร พฤหัสบดี และเสาร์ มีกำหนดออกเดินทางจากกรุงเทพฯ เวลา 23.59 น. เดินทางถึงเซนได เวลา 07.40 น. ของวันรุ่งขึ้น (เวลาท้องถิ่น) ด้วยเครื่องบินแบบโบอิ้ง 777-300 นามพระราชทาน “ละหานทราย” ของบริษัทฯ ที่ได้รับพระมหากรุณาธิคุณโปรดเกล้าโปรดกระหม่อมให้เชิญภาพวาดแบบเรือพระที่นั่งสุพรรณหงส์มาประดับ พร้อมประดับตราสัญลักษณ์พระราชพิธีบรมราชาภิเษกตลอดปีแห่งการเฉลิมฉลองพระราชพิธีบรมราชาภิเษก
โดยมี นายสุเมธ ดำรงชัยธรรม กรรมการผู้อำนวยการใหญ่ THAI เป็นประธานเปิดพิธี พร้อมด้วย นายคิโยโยชิ โอบะ กรรมการผู้จัดการใหญ่ บริษัท โตโยต้า ทูโช (ไทยแลนด์) จำกัด ร่วมด้วย นางสาวอนุษฐา เชาว์วิศิษฐ ผู้ช่วยกรรมการผู้จัดการใหญ่ บริษัท โตโยต้า ทูโชฯ นายวิวัฒน์ ปิยะวิโรจน์ รองกรรมการผู้อำนวยการใหญ่สายการพาณิชย์ บริษัท การบินไทยฯ นาวาอากาศโท สุธีรวัฒน์ สุวรรณวัฒน์ (ที่ 5 จากซ้าย) ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) ผู้บริหาร สื่อมวลชน และผู้โดยสาร ร่วมในพิธี ณ ท่าอากาศยานสุวรรณภูมิ ในวันนี้ (29 ต.ค.2562)